Hideyoshi Toyotomi
Hideyoshi Toyotomi var en japansk general, reformator og Japans reelle leder i perioden 1585-1598.
Toyotomi blev i 1575 general for Nobunaga Oda, hvis samling af Japan efter Sengokuperiodens borgerkrige han fuldførte. Toyotomi blev kejserlig regent i 1585; i 1590 slog han den sidste væsentlige modstander og indsatte Ieyasu Tokugawa som lensherre i Østjapan. Derefter forbød han kristendommen og indførte jordvurdering som beskatningsgrundlag. Kontrollen blev blandt andet sikret ved en skarp skelnen mellem krigere, der skulle flytte til garnisonsbyer og leve af deres rationer, og bønder, som måtte aflevere deres våben.
Reformerne blev videreført af Tokugawa-shogunatet. Toyotomi forsøgte i 1590'erne at erobre Kina, men blev slået tilbage i Korea.